Maatietopalvelu

Kyselyvastaus

**Asiakirjan tunnus:** KT1039

**Päivämäärä**: 14.3.2025

**Julkisuus:** Julkinen

**Irak / Verikosto**

**Iraq / Blood feud**

Kysymykset

1. Mitä verikostolla tarkoitetaan? Kenen taholta verikostoja tapahtuu ja keihin ne kohdistuvat?
2. Onko tiettyjä heimoja tai alueita, joiden keskuudessa verikostoa tapahtuu? Kuinka yleisiä ovat verikostot olleet viimeisen kahden vuoden aikana?
3. Onko verikostoja mahdollista estää? Onko verikostoja vastaan saatavilla viranomaissuojelua?

Questions

1. What is meant by blood feud? By whom are blood feuds conducted and who are the targets?
2. Are there certain tribes or regions among which blood feuds occur? How common have blood feuds been in the last two years?
3. Can blood feuds be prevented? Is protection against blood feuds provided by authorities?

Tämä maatietotuote on laadittu päivittämään Migrin päätöksenteossa laadittua ja käytössä olevaa maakappaletta, ja se on muodoltaan normaalia maatietovastausta tiiviimpi.

# Mitä verikostolla tarkoitetaan? Kenen taholta verikostoja tapahtuu ja keihin ne kohdistuvat?

Yhdysvaltalaisen CNA-tutkimuskeskuksen vuonna 2014 julkaiseman artikkelin mukaan verikostolla (thar) tarkoitetaan velvollisuutta oman heimon jäsenen loukkaantumisen tai tapon kostamiseen.[[1]](#footnote-1) YK:n pakolaisjärjestö UNHCR kertoo vuonna 2018 julkaistussa artikkelissa, että heimotapojen mukaisesti loukkaantuneen tai kuolleen henkilön laajennetun perheen miespuoleiset jäsenet (khamsa)[[2]](#footnote-2) ovat velvollisia kostamaan tämän puolesta.[[3]](#footnote-3) Koston suorittamatta jättäminen vahingoittaisi heimon mainetta ja arvovaltaa suhteessa toisiin heimoihin. Verikosto toimii pelotteena muille heimoille.[[4]](#footnote-4)

Abu Dhabissa sijaitseva ajatushautomo Emirates Policy Center (EPC) kertoo maaliskuussa 2022 julkaistussa artikkelissa, että verikosto voidaan suorittaa tappamalla joku rikkomukseen syyllistyneen henkilön laajennetun perheen miespuoleisista jäsenistä (khamsa) tai syyllinen itse.[[5]](#footnote-5) Vaihtoehtoisesti heimot voivat sopia rikkomuksen hyvittämisestä uhrin perheelle taloudellisesti maksamalla sovittu veriraha (fasl, diyya).[[6]](#footnote-6) Irakin heimoihin perehtynyt tutkija Haley Bobseine kirjoittaa marraskuussa 2019 julkaistussa artikkelissa, että vastineeksi verirahan maksamisesta vahingon kärsinyt osapuoli luopuu oikeudestaan kostoon.[[7]](#footnote-7) Verirahojen maksamisen arvioidaan olevan väkivaltaista kostamista yleisempää.[[8]](#footnote-8)

Verikostot voivat johtaa vuosia kestävään väkivaltaiseen kostojen kierteeseen ja siirtyä joskus sukupolvelta toiselle.[[9]](#footnote-9) Joskus väkivaltaisuudet voivat leimahtaa vuosiakin kestäneen tauon jälkeen.[[10]](#footnote-10) Verikostojen yhteydessä on käytetty raskasta aseistusta Irakissa esimerkiksi eteläisissä Missanin, Dhi Qarin ja Basran maakunnissa.[[11]](#footnote-11)

EU:n turvapaikkavirasto EUAA:n lokakuussa 2022 haastatteleman Standfordin yliopiston Irakin heimoihin erikoistuneen väitöskirjatutkija Melisande Genatin mukaan verikostoon päädytään, kun heimojen muut konfliktinratkaisumenetelmät eivät toimi.[[12]](#footnote-12) Myös UNHCR toteaa, että verikostoja tapahtuu silloin, kun heimot eivät onnistu kiistojen selvittämisessä rauhanomaisesti.[[13]](#footnote-13) Heimojen väliset konfliktit voivat olla seurausta tahallisesta tai tahattomasta taposta tai muunlaisesta rikkomuksesta, kuten loukkaantumisen aiheuttamisesta, ”kunnian” menettämisestä (esim. naisen tai tytön kidnappauksen tai raiskauksen tai sosiaalisessa mediassa tapahtuneiden sopimattomien aktiviteettien seurauksena), varkaudesta, maksamattomista veloista, selvittämättömistä maakiistoista, vesivarannoista tai omaisuudesta.[[14]](#footnote-14)

EUAA:n marraskuussa 2021 haastatteleman asiantuntijan mukaan heimojen väliset maakiistat voivat kärjistyä verikostoihin, jos niitä ei saada ratkaistua heimojen sovittelumekanismien tai Irakin lain avulla. Ihmiset voivat pyrkiä ottamaan maat haltuunsa väkisin.[[15]](#footnote-15) Maakiistoissa maanomistajat tai nykyiset hallussapitäjät voivat joutua verikostojen kohteiksi. Kuitenkin maa-alueella asuvat tai työskentelevät voivat myös joutua uhatuiksi tai väkivallan keskelle, vaikka he eivät olisi osallisena kiistassa. He saattavat joutua muuttamaan muualle etsiäkseen suojaa.[[16]](#footnote-16)

Useat lähteet raportoivat lääkärien joutuneen Irakissa potilaidensa kuoleman jälkeen potilaan perheen ja heimon kostoiskujen ja uhkailun kohteeksi. Lääkärit pelkäävät heimojen väkivaltaa ja voivansa joutua heimojen tappamiksi.[[17]](#footnote-17) Jossain tapauksissa heimot ovat vaatineet lääkäreiltä verirahojen maksamista.[[18]](#footnote-18) Myös kapinallisten ja terroristijärjestöjen riveissä taistelleiden henkilöiden perheenjäseniin voi kohdistua verikoston uhka erityisesti, jos he pyrkivät palaamaan kotiseuduilleen.[[19]](#footnote-19) Esimerkiksi vuonna 2018 Anbarin maakunnan asukkaat ovat kertoneet pelkäävänsä mahdollista kostojen kierrettä.[[20]](#footnote-20)

# Onko tiettyjä heimoja tai alueita, joiden keskuudessa verikostoa tapahtuu? Kuinka yleisiä ovat verikostot olleet viimeisen kahden vuoden aikana?

Irakilainen +964-uutissivusto kertoo syyskuussa 2024 julkaistussa artikkelissa verikostojen olevan yleisiä Irakissa. Artikkeli kertoo Pohjois-Irakin Kirkukissa tapahtuneesta epäillystä verikostosta.[[21]](#footnote-21) EUAA:n maaliskuussa 2023 haastatteleman irakilaisen naisten oikeuksia ajavan järjestön mukaan verikostot ovat yhä heimojärjestelmässä ”merkittävä ongelma”.[[22]](#footnote-22) EUAA viittaa vuonna 2023 julkaistussa raportissaan tutkija Melisande Genatin vuonna 2020 julkaistuun artikkeliin[[23]](#footnote-23), jossa kerrotaan verikostoja esiintyvän myös Irakin suurissa kaupungeissa. Genatin mukaan ”useimmat kaupungeissa asuvat irakilaiset tietävät lähipiirissään ainakin yhden henkilön, joka on tai on ollut vaarassa joutua verikoston uhriksi”.[[24]](#footnote-24) The New Arab -verkkomedia kertoo tammikuussa 2022 julkaistussa artikkelissa, että eteläisen Dhi Qarin maakunnan turvallisuusviranomaisten mukaan alueen heimot ”jatkavat tukeutumista verikostoon ja hyökkäyksiin”.[[25]](#footnote-25) UNHCR:n vuonna 2018 julkaistun artikkelin mukaan verikostot ovat yleisiä erityisesti Irakin eteläosissa.[[26]](#footnote-26)

Britannian maahanmuuttovirasto UK Home Office on kartoittanut heimojen välisen väkivallan yleisyyttä Irakissa mm. vuosina 2022 ja 2023 sekä väkivallasta aiheutuneita kuolonuhreja Irakissa vuosina 2019–2023 käyttäen ACLED-tietokannasta saatuja tietoja. UK Home Officen kokoamien karttojen mukaan heimojen välinen väkivalta oli vuosina 2022 ja 2023 erityisen yleistä Irakin eteläisissä Missanin, Dhi Qarin ja Basran maakunnissa sekä pääkaupunki Bagdadin maakunnassa. Vuosina 2019–2023 näissä maakunnissa dokumentoitiin myös eniten heimojen välisten konfliktien kuolonuhreja. Heimojen välistä väkivaltaa esiintyi kuitenkin vuosien 2022–2023 aikana kaikissa Irakin maakunnissa.[[27]](#footnote-27) UK Home Office ei eritellyt tilastoissaan verikostoja muusta heimoväkivallasta.

# Onko verikostoja mahdollista estää? Onko verikostoja vastaan saatavilla viranomaissuojelua?

EUAA:n marraskuussa 2021 haastatteleman asiantuntijan mukaan verikostoihin osalliset henkilöt voivat pyytää heimojaan toimimaan välittäjinä kiistan selvittämiseksi. Heimo voi kuitenkin kieltäytyä kiistan selvittämisestä erityisesti, jos siihen liittyy vaikutusvaltaisia henkilöitä. Joskus verikostot voivat kohdistua heimon jäseniin myös siihen osallisen henkilön khamsa-ryhmää laajemmin.[[28]](#footnote-28) Tutkija Haley Bobseine toteaa, että heimojen välisten kiistojen sovittelun tavoitteena on säilyttää yhteisön vakaus ja kunnia. Verikoston tai muun väkivaltaisen konfliktin eskaloituminen pyritään ensisijaisesti estämään. Heimojen johtajat eli sheikit (sheikh) ovat verikostojen sovittelussa keskeisessä roolissa, ja he pyrkivät liennyttämään heimon sisäisiä ja muiden heimojen kanssa ilmeneviä jännitteitä.[[29]](#footnote-29) Myös uskonnollisia johtajia (sayyid) tai poliittisia johtajia voi toisinaan osallistua neuvotteluihin. Kiistojen sovittelussa onnistuminen on sheikeille kunnia-asia.[[30]](#footnote-30)

EUAA:n lokakuussa 2022 haastatteleman Irakin heimoihin erikoistuneen asiantuntija Nasir Al-Samaraen mukaan erityisen vakavien konfliktien kuten murhien kohdalla osapuolet saattavat kieltäytyä hyväksymästä sovitteluprosessin aloitusta. Vahingon kärsinyt osapuoli saattaa kiistan alkuvaiheissa ilmoittaa tavoittelevansa kostoa. Tästä huolimatta heimot jatkavat pyrkimyksiä sovinnon välittämiseksi ja verirahan sopimiseksi. Sovinnon löytäminen kuitenkin hankaloituu kostoiskujen tai tappojen myötä.[[31]](#footnote-31) Veriraha maksetaan joskus verikostojen kierteen pysäyttämiseksi. Verirahan maksaminen ei aina tarkoita syyllisyyden myöntämistä.[[32]](#footnote-32) Heimon johtajan tappamisen voidaan nähdä loukkaavan koko heimon kunniaa siinä määrin, että sovitteluun ei ryhdytä.[[33]](#footnote-33)

Naisia tai tyttöjä heimoperinteiden mukaan käyttää korvauksena verikoston sovittelussa (fasliya).[[34]](#footnote-34) Joissakin tapauksissa syyllisen ja perheensä karkotus (jalwa) voidaan katsoa verikostoon sopivaksi ratkaisuksi.[[35]](#footnote-35) Rikoksentekijän heimo voi myös erottaa tekijän tai hänen koko perheensä heimosta tai tappaa tekijän.[[36]](#footnote-36)

Tutkija Haley Bobseinen mukaan Irakin virallinen oikeusjärjestelmä ja epävirallinen heimo-oikeus ovat usein päällekkäisiä, ja heimojen johtajat usein koordinoivat ja kommunikoivat turvallisuusviranomaisten ja oikeuslaitoksen edustajien kanssa. Heimot pyrkivät ensisijaisesti itse ratkaisemaan kiistansa, mutta jos se ei onnistu, saattavat ne kääntyä viranomaisten puoleen tilanteen eskalaation estämiseksi. Viranomaiset ovat esimerkiksi vanginneet konfliktiin osallistuneiden heimojen jäseniä verikostojen kierteen pysäyttämiseksi. Joissakin erityisen tulenaroissa tilanteissa heimot saattavat kääntyä suoraan viranomaisten puoleen. Ne saattavat liittyä esimerkiksi terrorismiin tai vaikutusvaltaisten henkilöiden murhiin, jolloin heimopäälliköt saattavat pelätä kostoa.[[37]](#footnote-37) Konfliktien ratkaisun eri etnisyyttä tai uskonnollista ryhmää edustavien heimojen kuten sunnien ja shiiojen välillä arvioidaan olevan tavallista haastavampaa.[[38]](#footnote-38)

Joskus raja heimon ja valtion välillä on epäselvä. Heimojen johtajilla, heidän sukulaisillaan ja muilla heimon jäsenillä saattaa olla yhteyksiä poliisiin ja turvallisuusjoukkoihin, oikeuslaitokseen tai muihin viranomaisiin. Suosiminen on yleistä, ja jotkut valtion virat tai turvallisuusjoukot saattavat olla täytetty lähes kokonaan jonkun tietyn heimon edustajilla. Tämä on erityisen yleistä Kaakkois-Irakissa ja Anbarin maakunnassa.[[39]](#footnote-39) Jotkut käyttävät heimokiistoissa asemaansa hyväksi omaa heimoaan tukeakseen.[[40]](#footnote-40) Viranomaiset saattavat kokea oman heimon johtajilta tai jäseniltä painetta heimon etujen ajamiseen.[[41]](#footnote-41) Joskus viranomaiset ovat haluttomia puuttumaan heimojen välisiin konflikteihin, sillä heidän sekaantumisensa saattaisi johtaa tilanteen eskaloitumiseen.[[42]](#footnote-42)

Brittiläisen Independent Arabia -verkkolehden maaliskuussa 2021 julkaistussa artikkelissa kerrotaan, että Irakin vuoden 1969 rikoslaki kriminalisoi verikoston eri muodot, kuten murhat ja koteihin kohdistuvat hyökkäykset.[[43]](#footnote-43) Irakin viranomaiset ovat pyrkineet vähentämään heimojen välistä väkivaltaa ja konflikteja muun muassa koventamalla heimoväkivaltaan liittyvien rikosten rangaistuksia.[[44]](#footnote-44) YK:n ihmisoikeusasiantuntija Issa Sufyan al-Assafin sekä qatarilaismedia Al Jazeeran haastatteleman aktivisti Ali Khayounin mukaan heimojen vaikutusvalta Irakissa ulottuu maan lainsäädäntö- ja oikeusjärjestelmien yläpuolelle.[[45]](#footnote-45) Al-Assafi toteaa joulukuussa 2024 LinkedIn-palvelussa tekemässään julkaisussa, että siviililaki sivuutetaan usein etenkin kunniaan ja kostoon liittyvissä kysymyksissä, mikä on tehnyt valtiosta kyvyttömän puuttumaan heimokiistoihin.[[46]](#footnote-46)

UNHCR:n mukaan rikoksentekijän asettaminen syytteeseen virallisessa oikeusjärjestelmässä ei välttämättä päätä tai estä heimojen välistä konfliktia. Jossain tilanteissa lainvalvontaviranomaiset ja tuomioistuimet siirtävät tapauksia heimojen ratkaistavaksi. Heikko valtio ja tehoton oikeusjärjestelmä ajavat ihmisiä hakemaan ratkaisuja ongelmiinsa heimojen kautta.[[47]](#footnote-47)

Useat lähteet raportoivat viranomaisten kyvyn vaikuttaa heimojen asioihin olevan rajallinen. Poliisi ja muut toimijat saattavat joutua uhkausten tai väkivallan kohteeksi, mikäli he yrittävät puuttua niihin.[[48]](#footnote-48) Poliisi on ollut kykenemätön suojelemaan lääkäreitä heimojen tekemiltä hyökkäyksiltä oikeusneuvoston antamasta ohjeistuksesta huolimatta.[[49]](#footnote-49) Myös esimerkiksi Basran maakunnan pohjoisosien asukkaat ovat kertoneet vuonna 2018 turvallisuusviranomaisten olevan voimattomia ja haluttomia puuttumaan heimojen välisiin taisteluihin.[[50]](#footnote-50)

Heimojen välisten kiistojen sovitteluprosessia käsitellään tarkemmin Maahanmuuttoviraston 13.3.2025 Tellus-maatietopalvelussa julkaisemassa maakappaleen päivityksessä ”Irak / Heimokiistojen sovittelu”.[[51]](#footnote-51)

## Lähteet

+964 17.9.2024. *'Not a terrorist attack' Kirkuk police officer killed in suspected blood feud in Kirkuk.* <https://en.964media.com/24838/> (Käyty 4.3.2025).

The Arab Weekly 22.1.2016. *Iraqi tribes take law and justice into their own hands.* <https://www.thearabweekly.com/iraqi-tribes-take-law-and-justice-their-own-hands> (Käyty 5.3.2025).

Al-Assafi, Issa Sufyan 14.12.2024. *Tribalism in Iraq: A Challenge to Human Rights and the Rule of Law [LinkedIn].* <https://www.linkedin.com/pulse/tribalism-iraq-challenge-human-rights-rule-law-issa-sufyan-al-assafi-ayile> (Käyty 14.3.2024).

Bobseine, Haley / The Century Foundation 7.11.2019. *Tribal Justice in a Fragile Iraq.* <https://tcf.org/content/report/tribal-justice-fragile-iraq/?agreed=1>(Käyty 5.3.2025).

Carroll, Katherine 2011. Tribal Law and Reconciliation in the New Iraq. *The Middle East Journal,* vol. 65, no. 1, s. 11–29. Saatavilla: <https://www.researchgate.net/publication/233701116_Tribal_Law_and_Reconciliation_in_the_New_Iraq> (Käyty 7.3.2025).

CNA 6/2014. *“No Security Without Us”: Tribes and Tribalism in Al Anbar Province, Iraq.* <https://www.cna.org/archive/CNA_Files/pdf/cop-2014-u-007918-final.pdf> (Käyty 5.3.2025).

Context (Thomson Reuters Foundation) 13.3.2023. *Iraq War 20 years on: Doctor's dreams shattered by tribal clan*. <https://www.context.news/money-power-people/iraq-war-20-years-on-doctors-dreams-shattered-by-tribal-clan> (Käyty 7.3.2025).

DW (Deutche Welle) 25.1.2023. *Is violence driving doctors in Middle East to emigrate?* <https://www.dw.com/en/is-violence-driving-doctors-in-middle-east-to-emigrate/a-64501563> (Käyty 7.3.2025).

EPC (Emirates Policy Center) 29.3.2022. *Tribes of Basra: The Political, Social, and Security Issues.* <https://epc.ae/en/details/featured/tribes-of-basra-political-social-and-security-issues> (Käyty 4.3.2025).

EUAA

4/2023. *Iraq: Arab tribes and customary law.* <https://coi.euaa.europa.eu/administration/easo/PLib/2023_04_EUAA_COI_Report_Iraq_Arab_tribes_and_customary_law.pdf> (Käyty 5.3.2025).

1/2022. *Iraq Targeting of Individuals.* <https://coi.euaa.europa.eu/administration/easo/PLib/2022_01_EUAA_COI_Report_Iraq_Targeting_of_individuals.pdf> (Käyty 5.3.2025).

France24 / AFP 23.2.2022.

23.2.2022. *Drugs, tribes, politics a deadly mix in Iraq border province.* <https://www.france24.com/en/live-news/20220223-drugs-tribes-politics-a-deadly-mix-in-iraq-border-province> (Käyty 7.3.2025).

12.2.2018: *Revenge awaits families of IS fighters in Iraq's Anbar.* <https://www.france24.com/en/20180212-revenge-awaits-families-fighters-iraqs-anbar> (Käyty 7.3.2025).

Independent Arabia 17.3.2021. الثأر... "الإرث المر" في المجتمعات العربية. <https://www.independentarabia.com/node/184946/%D8%AA%D8%AD%D9%82%D9%8A%D9%82%D8%A7%D8%AA-%D9%88%D9%85%D8%B7%D9%88%D9%84%D8%A7%D8%AA/%D8%A7%D9%84%D8%AB%D8%A3%D8%B1-%D8%A7%D9%84%D8%A5%D8%B1%D8%AB-%D8%A7%D9%84%D9%85%D8%B1-%D9%81%D9%8A-%D8%A7%D9%84%D9%85%D8%AC%D8%AA%D9%85%D8%B9%D8%A7%D8%AA-%D8%A7%D9%84%D8%B9%EF%BF%BD> (Käyty 14.3.2025).

Al Jazeera 3.9.2024. هل السنن العشائرية في العراق فوق الدولة أم مساعدة لها؟. <https://www.aljazeera.net/politics/2024/9/3/%D8%A7%D9%84%D8%B3%D9%86%D9%86-%D8%A7%D9%84%D8%B9%D8%B4%D8%A7%D8%A6%D8%B1%D9%8A%D8%A9-%D9%81%D9%8A-%D8%A7%D9%84%D8%B9%D8%B1%D8%A7%D9%82-%D9%81%D9%88%D9%82-%D8%A7%D9%84%D8%AF%D9%88%D9%84%D8%A9> (Käyty 14.3.2025).

Maahanmuuttovirasto / Maatietopalvelu 7.3.2025. Irak / Heimokiistojen sovittelu [kyselyvastaus]. Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/ce2ada27-a851-461c-b8b1-3a662039c3c2> (Käyty 14.3.2025).

MBZ (Ministerie van Buitenlandse Zaken) 11/2023. *General country of origin information report on Iraq.* [https://coi.euaa.europa.eu/administration/netherlands/PLib/General\_Country\_of\_Origin\_Information\_Report\_Iraq\_(November\_2023).pdf](https://coi.euaa.europa.eu/administration/netherlands/PLib/General_Country_of_Origin_Information_Report_Iraq_%28November_2023%29.pdf) (Käyty 7.3.2025).

Al Monitor 18.6.2015. *Blood money marriage makes comeback in Iraq.* <https://www.al-monitor.com/originals/2015/06/iraq-tribes-women-blood-money-marriage-dispute-settlement.html> (Käyty 5.3.2025).

The New Arab

1.7.2024. العراق يصدر وثيقة العهد العشائري.. هل تحتوي النزاعات؟. <https://www.alaraby.co.uk/society/%D8%A7%D9%84%D8%B9%D8%B1%D8%A7%D9%82-%D9%8A%D8%B5%D8%AF%D8%B1-%D9%88%D8%AB%D9%8A%D9%82%D8%A9-%D8%A7%D9%84%D8%B9%D9%87%D8%AF-%D8%A7%D9%84%D8%B9%D8%B4%D8%A7%D8%A6%D8%B1%D9%8A-%D9%87%D9%84-%D8%AA%D8%AD%D8%AA%D9%88%D9%8A-%D8%A7%D9%84%D9%86%D8%B2%D8%A7%D8%B9%D8%A7%D8%AA> (Käyty 14.3.2025).

15.1.2022. النزاعات العشائرية تقلق السلم الأهلي في العراق. <https://www.alaraby.co.uk/society/%D8%A7%D9%84%D9%86%D8%B2%D8%A7%D8%B9%D8%A7%D8%AA-%D8%A7%D9%84%D8%B9%D8%B4%D8%A7%D8%A6%D8%B1%D9%8A%D8%A9-%D8%AA%D9%82%D9%84%D9%82-%D8%A7%D9%84%D8%B3%D9%84%D9%85-%D8%A7%D9%84%D8%A3%D9%87%D9%84%D9%8A-%D9%81%D9%8A-%D8%A7%D9%84%D8%B9%D8%B1%D8%A7%D9%82> (Käyty 6.3.2025).

22.8.2019. *Government neglect leaves doctors in Iraq at risk from 'revenge' attacks.* <https://www.newarab.com/analysis/doctors-iraq-between-demonising-campaigns-and-government-neglect> (Käyty 7.3.2025).

The New Arab 7.2.2018. العراق يصارع العنف العشائري بتشديد العقوبات القانونية. <https://www.alaraby.co.uk/%D8%A7%D9%84%D8%B9%D8%B1%D8%A7%D9%82-%D9%8A%D8%B5%D8%A7%D8%B1%D8%B9-%D8%A7%D9%84%D8%B9%D9%86%D9%81-%D8%A7%D9%84%D8%B9%D8%B4%D8%A7%D8%A6%D8%B1%D9%8A-%D8%A8%D8%AA%D8%B4%D8%AF%D9%8A%D8%AF-%D8%A7%D9%84%D8%B9%D9%82%D9%88%D8%A8%D8%A7%D8%AA-%D8%A7%D9%84%D9%82%D8%A7%D9%86%D9%88%D9%86%D9%8A%D8%A9> (Käyty 14.3.2024).

19.1.2018. *Tribal feuds spread fear in Iraq's Basra province.* <https://english.alaraby.co.uk/analysis/tribal-feuds-spread-fear-iraqs-basra-province> (Käyty 7.3.2025).

The New York Times 4.6.2011. *As Iraqi Militants Flee, Families Are Targets of Blood Reckoning.* <https://www.nytimes.com/2011/06/05/world/middleeast/05iraq.html> (Käyty 7.3.2025).

Raseef22

25.11.2022. *Exposed to "revenge attacks": Iraqi doctors left to fend for themselves.* <https://raseef22.net/english/article/1090724-exposed-to-revenge-attacks-iraqi-doctors-left-to-fend-for-themselves> (Käyty 7.3.2025).

8.9.2016. *In Iraq, Women are Offered as Tributes to Settle Tribal Vendettas.* <https://raseef22.net/article/1067075-fasliya-marriage-iraq-girls-peace> (Käyty 5.3.2025).

Shafaq News

20.8.2024. *Challenges persist for ISIS families despite repatriation efforts.* <https://shafaq.com/en/Iraq/Challenges-persist-for-ISIS-families-despite-repatriation-efforts> (Käyty 14.3.2025).

12.11.2022. *Iraq's Interior Minister: I am the adversary of tribes threatening security officers.* <https://shafaq.com/en/Iraq/Iraq-s-Interior-Minister-I-am-the-adversary-of-tribes-threatening-security-officers> (Käyty 7.3.2025).

UK Home Office 7/2024. *Country policy and information note: Iraq Blood feuds, honour crimes and tribal violence, Iraq, July 2024 (accessible).* <https://www.gov.uk/government/publications/iraq-country-policy-and-information-notes/country-policy-and-information-note-iraq-blood-feuds-honour-crimes-and-tribal-violence-iraq-july-2024-accessible#AnnexB> (Käyty 4.3.2025).

UNHCR (UN High Commissioner for Refugees) 1/2018. *Tribal Conflict Resolution in Iraq.* <https://www.refworld.org/reference/countryrep/unhcr/2018/en/120267> (Käyty 5.3.2025).

USIP (United States Institute of Peace) 8.7.2024. *10 Years After ISIS’s Genocide, Iraq Is Still Dealing with the Human Legacies.* <https://www.usip.org/publications/2024/07/10-years-after-isiss-genocide-iraq-still-dealing-human-legacies> (Käyty 14.3.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. CNA 6/2014, s. 9. [↑](#footnote-ref-1)
2. Khamsalla tarkoitetaan heimon miespuoleisten jäsenten muodostamaa ryhmää, johon kuuluvat henkilöt polveutuvat samasta isoisoisoisästä (yhteensä viisi sukupolvea). Ks. CNA 6/2014, s. 5. [↑](#footnote-ref-2)
3. UNHCR 1/2018, s. 1. [↑](#footnote-ref-3)
4. CNA 6/2014, s. 9. [↑](#footnote-ref-4)
5. EPC 29.3.2022. [↑](#footnote-ref-5)
6. UNHCR 1/2018, s. 1; CNA 6/2014, s. 9. [↑](#footnote-ref-6)
7. Bobseine, Haley / The Century Foundation 7.11.2019. [↑](#footnote-ref-7)
8. UNHCR 1/2018, s. 1; CNA 6/2014, s. 9. [↑](#footnote-ref-8)
9. EPC 29.3.2022; UNHCR 1/2018, s. 3. [↑](#footnote-ref-9)
10. UNHCR 1/2018, s. 3. [↑](#footnote-ref-10)
11. EPC 29.3.2022. [↑](#footnote-ref-11)
12. EUAA 4/2023, s. 49. [↑](#footnote-ref-12)
13. UNHCR 1/2018, s. 3. [↑](#footnote-ref-13)
14. UNHCR 1/2018, s. 1. [↑](#footnote-ref-14)
15. EUAA 1/2022, s. 89–90. [↑](#footnote-ref-15)
16. EUAA 1/2022, s. 90. [↑](#footnote-ref-16)
17. Raseef22 25.11.2022; DW 25.1.2023; Context (Thomson Reuters Foundation) 13.3.2023; The New Arab 22.8.2019. [↑](#footnote-ref-17)
18. Raseef22 25.11.2022. [↑](#footnote-ref-18)
19. USIP 8.7.2024; Shafaq News 20.8.2024; France24 / AFP 12.2.2018; The New York Times 4.6.2011. [↑](#footnote-ref-19)
20. France24 / AFP 12.2.2018. [↑](#footnote-ref-20)
21. +964 17.9.2024. [↑](#footnote-ref-21)
22. EUAA 4/2023, s. 49. [↑](#footnote-ref-22)
23. Genatin Kansainväliselle siirtolaisuusjärjestö IOM:lle kirjoittama artikkeli ”Tribal Justice Mechanisms and Durable Solutions for Families with a Perceived Affiliation to ISIS ” ei ole julkisesti saatavilla. [↑](#footnote-ref-23)
24. EUAA 4/2023, s. 49. [↑](#footnote-ref-24)
25. The New Arab 15.1.2022. [↑](#footnote-ref-25)
26. UNHCR 1/2018, s. 3. [↑](#footnote-ref-26)
27. UK Home Office 7/2024, Annex B: Maps of Tribal Dispute Events ja Annex C: Map of Fatalities from Inter-Tribal violence 2019-2023. [↑](#footnote-ref-27)
28. EUAA 1/2022, s. 90. [↑](#footnote-ref-28)
29. Bobseine, Haley / The Century Foundation 7.11.2019. [↑](#footnote-ref-29)
30. Carroll, Katherine 2011, s. 13. [↑](#footnote-ref-30)
31. EUAA 4/2023, s. 49. [↑](#footnote-ref-31)
32. Bobseine, Haley / The Century Foundation 7.11.2019. [↑](#footnote-ref-32)
33. Carroll, Katherine 2011, s. 15. [↑](#footnote-ref-33)
34. UNHCR 1/2018, s. 2; Raseef22 8.9.2016; The Arab Weekly 22.1.2016; Al Monitor 18.6.2015. [↑](#footnote-ref-34)
35. Bobseine, Haley / The Century Foundation 7.11.2019. [↑](#footnote-ref-35)
36. UNHCR 1/2018, s. 2. [↑](#footnote-ref-36)
37. Bobseine, Haley / The Century Foundation 7.11.2019. [↑](#footnote-ref-37)
38. Shafaq News 12.11.2022. [↑](#footnote-ref-38)
39. Bobseine, Haley / The Century Foundation 7.11.2019. [↑](#footnote-ref-39)
40. Bobseine, Haley / The Century Foundation 7.11.2019; UNHCR 1/2018, s. 4. [↑](#footnote-ref-40)
41. Bobseine, Haley / The Century Foundation 7.11.2019. [↑](#footnote-ref-41)
42. Bobseine, Haley / The Century Foundation 7.11.2019; UNHCR 1/2018, s. 4. [↑](#footnote-ref-42)
43. Independent Arabia 17.3.2021. [↑](#footnote-ref-43)
44. The New Arab 1.7.2024; The New Arab 7.2.2018; EPC 29.3.2022. [↑](#footnote-ref-44)
45. Al-Assafi, Issa Sufyan 14.12.2024; Al Jazeera 3.9.2024. [↑](#footnote-ref-45)
46. Al-Assafi, Issa Sufyan 14.12.2024. [↑](#footnote-ref-46)
47. UNHCR 1/2018, s. 3–4. [↑](#footnote-ref-47)
48. MBZ 11/2023, s. 59; France24 / AFP 23.2.2022; Shafaq News 12.11.2022; Context (Thomson Reuters Foundation) 13.3.2023. [↑](#footnote-ref-48)
49. The New Arab 22.8.2019. [↑](#footnote-ref-49)
50. The New Arab 19.1.2018. [↑](#footnote-ref-50)
51. Maahanmuuttovirasto / Maatietopalvelu 7.3.2025. Saatavilla Tellus-maatietokannassa. [↑](#footnote-ref-51)